DA Den Europæiske Unions Tidende CE 84/320

(2004/C 84 E/0368)

SKRIFTLIG FORESPØRGSEL E-0155/04

af Erik Meijer (GUE/NGL) til Kommissionen

(29. januar 2004)

Om: Ulemper for visse kategorier af passagerer som følge af omfattende begrænsning i salget af jernbanebilletter fra Nederlandene til destinationer andetsteds i Europa

1. Er Kommissionen bekendt med, at de nederlandske jernbaner, der modsat jernbaneselskaberne i andre medlemsstater traditionelt ikke sælger billetter til internationale destinationer på stationernes almindelige billetkontorer, efter en tidligere indskrænkning af antallet af salgssteder for internationale billetter til ti i de store byer og i lufthavnen Schiphol nu vil lukke de resterende salgssteder i 2005?

2. Er Kommissionen ligeledes bekendt med, at de varslede alternativer vil blive begrænset til internetsalg og salg fra automater til en række destinationer i Belgien, Luxembourg, Frankrig og Schweiz, således at passagerer, der rejser til f.eks. Spanien, Italien, Østrig, Polen, Danmark og England i vid udstrækning må affinde sig med ventetider i forbindelse med billetkøb på udenlandske stationer?

3. Hvad er følgerne for personer, der ikke bor i Nederlandene og ikke råder over et nederlandsk bankkort, men som gerne vil købe en togrejse til en destination andetsteds i Europa? Og hvad sker der med passagerer, der ikke råder over internet, og som først i sidste øjeblik beslutter at foretage en international togrejse? Må disse passagerer så rejse uden gyldig billet?

4. Er der andre EU-medlemsstater, hvor der på stationerne ikke længere sælges billetter til udlandet? Kender Kommissionen til medlemsstater, hvor jernbaneselskaberne overvejer at stoppe dette salg?

5. Anser Kommissionen det for acceptabelt, at det europæiske jernbanenet som modsat tendens til den europæiske enhedsproces i tiltagende grad opdeles i nationale enheder, der gennem begrænsning af billetsalg og tilslutninger gøres vanskeligt tilgængeligt for passagerer fra andre lande?

6. Hvilke foranstaltninger træffer Kommissionen over for medlemsstater og jernbaneselskaber for at hindre, at kun jernbanenettet i passagerernes egne medlemsstater fremover er tilgængeligt for dem på normal vis.

Svar afgivet på Kommissionens vegne af Loyola de Palacio

(4. marts 2004)

Kommissionen har undersøgt de oplysninger, som det ærede medlem nævner.

Kommissionen har vanskeligt ved at vurdere konsekvenserne af den beslutning, der er truffet i Nederlandene. Det bør imidlertid bemærkes, at bestemmelserne om international jernbanebefordring foreskriver, at alle passagerer skal være i besiddelse af gyldig rejsehjemmel ved en international rejses påbegyndelse.

Kommissionen kender ikke til initiativer taget i andre medlemsstater for at stoppe salget af jernbanebilleter til internationale destinationer på stationernes billetkontorer, og i stedet indføre andre distributions-faciliteter. Kommissionen er imidlertid bekendt med, at Den internationale jernbaneunion (UIC) har taget initiativ til at indføre et informationssystem (1) med oplysninger om alle medlemmernes jernbanetjenester. Derudover har UIC påbegyndt udviklingen af et system til reservation (2) og salg af internationale billetter i medlemsstaterne (Prifis). Disse to systemer skulle gøre det nemmere at få oplysninger om internationale jernbaneforbindelser samt om køb af internationale billetter.

Kommissionen fortsætter sine bestræbelser på at skabe et integreret europæisk jernbanesystem og vedtog den 3. marts 2004 den tredje jernbanepakke. Det er en række foranstaltninger, der sigter mod at åbne markedet for international passagerbefordring og at sikre passagerernes rettigheder og forpligtelser i den internationale jernbanetrafik. Disse forslag indeholder bestemmelser, der forpligter jernbanevirksomhederne til at samarbejde om at tilbyde passagererne kombibilletter for strækninger, der betjenes af flere forskellige jernbanevirksomheder.

(1) Merits: Multiple European Railway Integrated Timetable Storage.

(2) Prifis: PRIce and Fare Information System.